Fredag aften klokken 23.28 fik Nordjyllands Politi en anmeldelse om et gaderøveri i Nørresundby. På Forbindelsesvejen ved McDonald's blev to unge mænd på 16 og 17 år truet verbalt af en anden ung mand til at udlevere en mobiltelefon og en halskæde. - Gerningsmanden tog derefter en bybus mod Aalborg, men efter vi havde fået anmeldelsen, fik vi stoppet bussen i Nørresundby og fik anholdt gerningsmanden, som viste sig at være en 18-årig mand, forklarer vagtchefen ved Nordjyllands Politi, Bruno Brix. Han fortæller, at den 18-årige i forvejen er kendt af politiet. Den 18-årige blev lørdag formiddag fremstillet i grundlovsforhør og blev efterfølgende varetægtsfængslet i fire uger.

Referat:
To unge mænd blev i aftes i Nørresundby truet verbalt af en 18-årig mand. Han blev senere anholdt i en bybus. Den 18-årige er blevet varetægtsfængslet i fire uger.